In nomine sanctæ et individuæ trinitatis, Karolus gratia Dei rex. Si pro locis Deo dicatis et justis servorum Dei petitionibus inibi Domino famulantium implendis aurem clementiæ nostræ benigno favore accommodamus, hoc ad animæ nostræ remedium stabilitatemque regni nostri procul dubio pertinere confidimus. Quapropter noverit omnium fidelium sanctæ Dei ecclesiæ, nostrorumque presentium necnon et futurorum experientia, qualiter monachi de cœnobio sanctæ Columbæ virginis martirisque Christi, adientes serenitatem celsitudinis nostræ, obtulerunt nobis preceptionem domni piæ recordationis genitoris nostri Hludowici gloriosissimi augusti, continentem quasdam villas de memorato cœnobio ad usus fratrum delegatas. Sed quorundam rectorum cupiditate unam ex illis villam nuncupatam Cuciacum, in prospectu ipsius monasterii sitam, nuperrime subtractam et in beneficio datam significaverunt. Nos denique ita verum esse cognoscentes, placuit largitati nostræ eandem villam una cum consensu Lantberti, jamdicti loci rectoris, ad supplendam eorum necessitatem reddere, atque per hoc precellentiæ nostræ preceptum plenius confirmare. Precipientes ergo jubemus ut memorata villa, cum omnibus appenditiis suis, utilitatibus fratrum omni tempore solummodo deserviat: Rectoresque ejusdem loci, qui futuris temporibus per curricula temporum ibi successerint, nullam de jamdicta villa habeant potestatem subtraendi, aut in suos usus convertendi, seu in beneficium cuipiam dandi. Sed liceat eis pretaxatam villam, ut dictum est, omni cum integritate sibi ordinare, et secundum communem eorum necessitatem disponere: quatinus pro nobis, conjuge, proleque nostra melius eos delectet Dei misericordiam perhenniter exorare. Ut autem hæc preceptionis nostræ redditio pleniorem et inconvulsam semper in Dei nomine obtineat firmitatem, manu nostra subter eam firmavimus, et anuli nostri impressione insigniri jussimus. Signum KAROLI gloriosissimi regis. GISLEBERTUS notarius ad vicem Hludowici recognovit et subscripsit. Data non. decembr. anno VIII regnante Karolo gloriosissimo rege, indictione X. Actum in Compendio regio palatio in Dei nomine feliciter. Amen.